**Szekció beszámoló**

**1. A szociális diagnózis felvételének módszertana, bevezetésének módszertani támogatása**

Meghívott: Aczél Ágnes

Szekcióvezető: Szabó János

Résztvevők száma: 92 fő

Alkalmazott módszer: frontális, interaktív.

Ismertetésre került a szociális diagnózis rendszerbe illesztésének távlatos célja, későbbi helye a rendszerben:

Régóta elvárt és kitűzött cél a szociális ellátórendszer (szociális szolgáltatások) irányításának, finanszírozásának **átláthatóbbá, ellenőrizhetőbbé, a valós és elismert szükségletek alapján fejleszthetővé tétele,** melynek megvalósításában a „szociális diagnózis” elkészítése, az elkészítés kapcsán feltárt szolgáltatási hiányok elemzése elengedhetetlen eszköz.

Mi várható ettől az eszköztől:

1. a valós szükségletek megismerése, és azok ismeretében, az elismert szükségletek kielégítése érdekében fejleszteni lehet, illetve területileg átcsoportosítani a szolgáltatásokat, biztosítva ***az egyenlő esélyű hozzáférést;***
2. a még mindig jelenlévő túlszabályozás helyett az ***elégséges szabályozást***  lehet megteremteni;
3. újra átgondolható az állami, önkormányzati feladatellátás súlya a szociális ellátórendszeren belül az alapszolgáltatásokat is beleértve
4. felülvizsgálható a lakosságszám arányosan telepített kötelező feladatok elosztásának rendje;
5. kidolgozhatóvá válik az egyes szociális szolgáltatások esetében ***az utalványrendszer (voucher)*** bevezetésének feltételei;
6. át lehet ismételten tekinteni a***kapacitáskoordináció és forrásallokáció*** lehetőségeit;
7. a szociális szolgáltatások megfelelő mennyiségű és minőségű biztosítása érdekében a felelősségi körök áttekinthetőbbé válnak (egyén, család - ***tartásra kötelezett hozzátartozók***, lakóközösség, civil szervezetek, for-profit szervezetek, önkormányzat, állam).

***Ismertetésre került, hogy a fenn felsorolt elvégzendő feladatok megvalósításának KULCSELEME a jelenleg folyó pilot (EFOP-1.9.4-VEKOP-16-2016-00001), majd 2018. január 1.-től a,- nem véletlenül - laza keretszabályban megfogalmazott „szociális diagnózis“ program!***

Bemutatásra került, hogy a szociális diagnózis nem cél, hanem ELSŐ és elengedhetetlen eszköze a szükségletalapú szolgáltatásfejlesztés kialakításának, a források ellenőrzött felhasználásának, és a megfelelő tervezésnek.

A gyakorlatok felvetése és elemzése után élénk vita bontakozott ki a szociális diagnózis bevezetéséről, annak szükségességéről, telepítési helyéről (szolgálat, vs. központ), az esetmenedzserek feladatairól, azok szükségességéről, a projektben és a majd később élesben megvalósítandó kliensutakról, illetve a projektben foglalkoztatott esetmenedzserek munkaügyi státuszáról, a velük kapcsolatos munkaügyi feladatokról.

*A szekció vita konklúziói:*

Hangzottak el a „szociális diagnózis” rendszer feleslegességét jelző javaslatok, és számoltak be hozzászólók annak későbbi előnyeiről, hasznosságáról, arról, hogy ennek bevezetésével rendszerszintübbé válhat az szolgáltatástervezés-, szervezés és újabb támogató eszköz került az intézményeink birtokába.

A hozzászólásokból vitákból az is kiderült, hogy a központok döntő többsége jelen állapotában, - a számukra egyébként 2018. január 1.-től feladatként előírt – „szociális diagnózis”-t készítő feladataiknak humán erő kapacitás fejlesztés nélkül nem tudtak megfelelni.

Az családsegítő oldalról a szociális munkások ambivalensen, bizalmatlanul viszonyulnak az esetmenedzser szociális diagnózis-t felállító szerepköréhez, azt kompetenciák átvételeként élik meg

A vita során sikerült tisztázni az elvárt kliensutakat, amely más a pilot projekt esetfelvételi rendjében (itt cél a minél több esetfelvétel, hogy 2018 tavasza végére legyenek meg a tapasztalatok az adatlapok végleges kialakítására, a részletszabályok megfogalmazására), míg a jogszabály értelmezésével elemeztük, hogy a kliensutak hogyan alakulnak az éles, törvényben szabályozott helyzetekben 2018. január elseje után. (A kliens szociális ellátás iránti szükségletei kielégítésének „megrekedése” a diagnózis elkészítésének döntő indoka.)

Meggyőződésünk, hogy a szekcióban felvetett kritikai és támogató gondolatoknak ösztönözniük kell az ágazati vezetést, a projekt vezetést és a módszertani támogató hálózatot, hogy érdemi szakmai észrevételek mentén tegyenek erőfeszítéseket a hazai családsegítő és gyermekjóléti intézményekben folyó szociális diagnózist készítő esetmenedzseri gyakorlat észszerű alakítására.